Hardapkrane lóóp - Landbou - Republikein
Tuesday, February 25th, 05:50:51
12 February 2020 | Landbou
Elvira Hattingh - Watertoevoer in die besproeiingskanaal op die Hardapskema het reeds 05:00 vanoggend weer afgeskop.
Dit volg nadat NamWater se uitvoerende hoof, mnr. Abraham Nehemia, gister toestemming gegee het dat boere oor die volgende sewe dae 1 Mm³ (miljoen kubieke meter) water vir besproeiingsdoeleindes mag gebruik.
Mnr. Dawie de Klerk, ’n besproeiingsboer op die Hardapskema en ondervoorsitter van die Akkerbouprodusentevereniging (APV), het dié foto’s vanoggend met Republikein gedeel.
Hy het gister gesê die water kom net betyds om permanente skade aan die besproeiingsboere se gewasse te voorkom.
Dit volg nadat dié dam se besproeiingswater vir die eerste keer in sy geskiedenis op 27 Januarie toegedraai is toe sy vlakke ’n rekordlaagte van 6,1% bereik het.
Sedert verlede Donderdag het die dam egter weer water gekry en het die damvlak die afgelope Maandag van 5,9% tot 6,8% gelig.